ROZHODNUTIE KOMISIE
z 18. októbra 2007
o obnove zásob živej oslabenej vakcíny proti klasickému moru ošípaných v rámci Spoločenstva
[oznámené pod číslom K(2007) 4699]
(2007/682/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na rozhodnutie Rady 90/424/EHS z 26. júna 1990 o výdavkoch na veterinárnom úseku (1), a najmä na jeho článok 6 ods. 2 a článok 8 ods. 2,
so zreteľom na smernicu Rady 2001/89/ES z 23. októbra 2001 o opatreniach Spoločenstva na tlmenie klasického moru ošípaných (2), a najmä na jej článok 18 ods. 2,
keďže:
(1)
Klasický mor ošípaných predstavuje hrozbu pre domáce ošípané a diviačiu zver (diviaky) v Spoločenstve.
(2)
Vypuknutie klasického moru ošípaných v domácich chovoch môže viesť k vážnym následkom a ekonomickým stratám v Spoločenstve, najmä ak sa vyskytne v oblastiach s vysokým počtom ošípaných.
(3)
Pravidlá uplatňovania núdzového očkovania domácich ošípaných a diviačej zveri sú stanovené v smernici 2001/89/ES.
(4)
Spoločenstvo nakúpilo 1 000 000 dávok živej oslabenej vakcíny proti klasickému moru ošípaných a zabezpečilo, aby sa uskladnili a boli bezprostredne k dispozícii v prípadoch potreby núdzového očkovania domácich ošípaných.
(5)
Tieto dávky boli dané k dispozícii Rumunsku v júli 2007. Je potrebné ich nahradiť, aby bolo Spoločenstvo aj naďalej schopné rýchlo reagovať v prípade potreby núdzového očkovania proti klasickému moru ošípaných.
(6)
Okrem toho vzhľadom na celkovú situáciu v súvislosti s touto chorobou v niektorých členských štátoch by sa mali zásoby oslabenej vakcíny v prípade vyčerpania rýchlo doplniť, aby bolo Spoločenstvo naďalej schopné v prípade núdze reagovať.
(7)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
1. Spoločenstvo čo najskôr nakúpi 1 000 000 dávok živej oslabenej vakcíny proti klasickému moru ošípaných.
2. Spoločenstvo zabezpečí skladovanie a distribúciu vakcíny uvedenej v odseku 1.
Článok 2
Ak sa zásoby vakcíny uvedené v článku 1 ods. 1 vyčerpajú, môžu sa nahradiť 1 000 000 dávok, a to maximálne štyrikrát počas obdobia piatich rokov od dátumu prvého nákupu.
Článok 3
Maximálne náklady na opatrenia uvedené v článkoch 1 a 2 neprekročia 1 500 000 EUR.
Článok 4
Komisia vykoná opatrenia uvedené v článku 1 ods. 2 v spolupráci s dodávateľmi určenými na základe verejnej súťaže.
Článok 5
Toto rozhodnutie je určené členským štátom.
V Bruseli 18. októbra 2007